ครม.เตรียมพิจารณาหามาตรการบรรเทาความเดือดร้อนให้เกษตรกรชาวสวนยางพารา และผู้มีรายได้น้อย ตามโครงการแจกซิมโทรศัพท์เคลื่อนที่และช้อปช่วยชาติ
ครม.เตรียมพิจารณาหามาตรการบรรเทาความเดือดร้อนให้เกษตรกรชาวสวนยางพาราและผู้มีรายได้น้อย ตามโครงการแจกซิมโทรศัพท์เคลื่อนที่และช้อปช่วยชาติ

การประชุมคณะรัฐมนตรีวันนี้ 4 ธ.ค.61 พลเอก ประยุทธ์ จันทร์โอชา นายกรัฐมนตรี เป็นประธานการประชุม โดยมีวาระสำคัญ คือ กระทรวงเกษตรและสหกรณ์ จะนำมติคณะกรรมการนโยบายยางธรรมชาติ (กนย.) เกี่ยวกับโครงการรักษาเสถียรภาพยางพารา เสนอให้ ครม.พิจารณาเห็นชอบ โดยมี 3 มาตรการ คือ โครงการบรรเทาความเดือดร้อนเกษตรกรชาวสวนยางพารา โครงการรณรงค์สร้างถนน 1 หมู่บ้าน 1 กิโลเมตร และโครงการส่งเสริมสถาบันเกษตรกรให้มีบทบาทรักษาเสถียรภาพราคายางพารา ทั้งนี้ เมื่อคณะรัฐมนตรีเห็นชอบ จะเร่งรัดทุกหน่วยงานดำเนินการทันที

ด้านกระทรวงการคลัง เตรียมเสนอ ครม.อนุมัติมาตรการแจกซิมโทรศัพท์เคลื่อนที่ให้ผู้มีรายได้น้อย เพื่อได้ใช้อินเทอร์เน็ตฟรี เป็นการส่งเสริมให้ประชาชนเข้าถึงแหล่งข้อมูลและข่าวสารที่จำเป็นต่อการยกระดับคุณภาพชีวิตให้หลุดพ้นความยากจน ตามมาตรการช่วยเหลือผู้ถือบัตรสวัสดิการแห่งรัฐ โดยมี 2 รูปแบบ คือ กรณีผู้มีรายได้น้อยมีซิมโทรศัพท์และมีอินเทอร์เน็ตใช้อยู่แล้วจะเพิ่มจำนวนอินเทอร์เน็ตฟรีให้เพียงพอต่อการใช้ ส่วนกรณีที่ยังไม่มีซิมโทรศัพท์ก็จะแจกซิมพร้อมสัญญาณอินเทอร์เน็ต พร้อมกันนี้ให้สำนักงานเศรษฐกิจการคลัง (สศค.) ศึกษาแนวทางเปิดลงทะเบียนผู้มีรายได้น้อยเข้าโครงการบัตรสวัสดิการแห่งรัฐรอบใหม่ โดยจะเปลี่ยนข้อมูลที่ใช้คัดเลือก จากปัจจุบันใช้ข้อมูลรายได้รายบุคคล ให้ปรับเป็นข้อมูลรายได้เป็นรายครัวเรือน 

นอกจากนี้ กระทรวงการคลัง เตรียมเสนอมาตรการช้อปช่วยชาติ เพื่อเป็นการกระตุ้นกำลังซื้อภายในประเทศ ขณะนี้อยู่ระหว่างการสรุปรายละเอียดของมาตรการอยู่ ซึ่งแนวทางการจัดทำมาตรการจะแตกต่างจากปีก่อน อาทิ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) จะพิจารณามาตรการสินเชื่ออัตราดอกเบี้ยต่ำ เพื่อรองรับกลุ่มผู้ประกอบการเอสเอ็มอีที่ไม่ได้มีการลงทะเบียนประมาณ 2 ล้านกว่าราย และผู้ประกอบการในกลุ่มคนตัวเล็ก ให้สามารถเดินหน้าธุรกิจได้อย่างมีประสิทธิภาพ